Miżuri mhux leġiżlattivi oħra meħuda mill-Kummissjoni fil-qasam tal-pensjonijiet jinkludu t-“Track and trace your pension in Europe project”, li jipproponi l-ħolqien ta’ servizz Ewropew ta’ rintraċċar biex jgħin lin-nies jirrintraċċaw informazzjoni dwar l-intitolamenti tal-pensjoni tagħhom fl-Istati Membri, u l-proġett RESAVER.

Il-proposta hi bbażata wkoll fuq pariri tekniċi mill-Awtorità Ewropea tal-Assigurazzjoni u l-Pensjonijiet tax-Xogħol (EIOPA) dwar l-iżvilupp ta’ suq uniku għall-prodotti tal-pensjoni personali. Dan il-parir jibni fuq rapport preliminari preċedenti tal-EIOPA Towards a single market for personal pensions. Il-parir tekniku jirrakkomanda:

Il-proposta hi bbażata fuq studju mwettaq minn Ernst & Young f’isem il-Kummissjoni dwar qafas Ewropew dwar il-pensjoni personali. L-istudju, li tlesta f’Ġunju 2017, jispjega b’mod partikolari r-rekwiżiti tat-taxxa u rekwiżiti legali oħra applikabbli madwar l-Istati Membri kollha, u jivvaluta l-potenzjal tas-suq għal PEPP. Il-konklużjoni ewlenija tal-istudju hi li r-reġimi tat-taxxa madwar l-UE huma diversifikati ħafna, u għalhekk hemm bżonn ta’ biżżejjed flessibilità f’qafas tal-UE dwar il-PEPP biex dan jiġi adattat għall-kriterji nazzjonali. Barra minn hekk, l-istudju jikkonkludi li l-PEPP jara s-suq tal-pensjoni personali jikber fil-valur minn EUR 0,7 triljun għal EUR 2,1 triljun sal-2030 bil-PEPP, meta mqabbel ma’ EUR 1,4 triljun mingħajr il-PEPP (jekk wieħed jissupponi li l-PEPP jibbenefika mill-inċentivi nazzjonali eżistenti tat-taxxa għall-prodotti tal-pensjoni personali).

Finalment, il-proposta tibni fuq dawn li ġejjin:

·Studju tal-OECD intitolat Stocktaking of the tax treatment of funded private pension plans in OECD and EU countries;

·Proġett tal-Kummissjoni u tal-OECD dwar it-tassazzjoni, l-inċentivi finanzjarji u t-tfaddil għall-irtirar;

·Studju tal-OECD intitolat Core Principles of Private Pension Regulation; u

·Studju ta’ Oxera intitolat Study on the position of savers in private pension products across 14 EU Member States.

3.3.Valutazzjoni tal-impatt

Il-proposta tal-PEPP hija appoġġjata b’opinjoni pożittiva maħruġa mill-Bord tal-Iskrutinju Regolatorju (RSB) fit-22 ta’ Mejju 2017, wara l-ewwel opinjoni negattiva maħruġa fit-2 ta’ Mejju 2017. Fil-kummenti tiegħu, l-RSB issuġġerixxa li jenħtieġ li l-valutazzjoni tal-impatt tiffoka iktar fuq l-analiżi tal-karatteristiċi tal-prodotti ewlenin tal-PEPP, u spjega kif il-karatteristiċi tal-PEPP jikkumparaw ma’ dawk ta’ prodotti tal-pensjoni personali eżistenti. L-RSB talab ukoll kwantifikazzjoni iktar dettaljata tal-impatt tal-għażla tal-PEPP u kjarifika tas-suppożizzjonijiet sottostanti. Il-verżjoni finali tal-valutazzjoni tal-impatt tindirizza dawn il-punti billi:

·tidħol fid-dettall dwar id-diversi għażliet għall-karatteristiċi tal-PEPP;

·tispjega kif dawn ġew ispirati minn prodotti tal-pensjoni personali eżistenti bl-ogħla indiċi ta’ penetrazjoni; u

·tikkwantifika l-volumi addizzjonali ġġenerati mit-tnedija tal-PEPP fis-suq tal-pensjonijiet personali u l-effett fuq is-swieq kapitali.

Il-proposta hi konformi mal-konklużjonijiet tal-valutazzjoni tal-impatt. L-alternattivi ġenerali tal-politika eżaminati fil-valutazzjoni tal-impatt kienu jikkonsistu fl-għażliet li ġejjin:

·l-ebda azzjoni min-naħa tal-UE;

·qafas tal-PEPP; jew

·l-armonizzazzjoni tar-reġimi nazzjonali tal-pensjonijiet personali.

Fl-ewwel opzjoni, in-nuqqasijiet identifikati (tibqa’ l-frammentazzjoni tas-swieq kapitali nazzjonali, karatteristiċi insuffiċjenti tal-prodotti tal-pensjoni personali eżistenti, u limitazzjonijiet għall-portabilità u għall-provvista transfruntiera) jibqgħu jeżistu. Għall-kuntrarju, it-tielet opzjoni tindirizza dawn in-nuqqasijiet. Madankollu, din tkun tinvolvi wkoll l-armonizzazzjoni tar-reġimi nazzjonali tat-taxxa għall-pensjonijiet personali, li tkun teħtieġ l-appoġġ unanimu tal-Istati Membri. Barra minn hekk, ikun hemm kostijiet sinifikanti relatati mal-konformità għall-fornituri: l-ewwel nett, ikollhom jadattaw il-prodotti ta’ pensjoni personali kollha tagħhom għar-reġim il-ġdid. Barra minn hekk, fuq bażi kontinwa, dan ir-reġim jista’ jvarja b’mod sinifikanti mir-reġimi settorjali li taħthom il-fornituri qed jiddistribwixxu l-prodotti finanzjarji tagħhom. Għaldaqstant, il-valutazzjoni tal-impatt tikkonkludi li t-tieni opzjoni hi l-għażla ta’ politika ppreferuta peress li toffri qafas pan-Ewropew armonizzat addizzjonali li jikkomplimenta r-reġimi nazzjonali eżistenti u jista’ jegħleb in-nuqqasijiet identifikati billi jintużaw soluzzjonijiet immirati li jevitaw kostijiet tal-konformità eċċessivi.

Il-qafas tal-PEPP ikollu impatt ekonomiku pożittiv. Skont l-istudju ta’ EY, dan ikun jirriżulta fi tkabbir fl-assi taħt ġestjoni fis-suq tal-prodotti tal-pensjoni personali minn EUR 0,7 triljun għal EUR 2,1 triljun sal-2030 bil-PEPP kontra EUR 1,4 triljun mingħajr il-PEPP, jekk wieħed jissupponi li l-inċentivi tat-taxxa jingħataw lill-PEPP.